Пред пролеће (Шапчанин)
Пред пролеће

Одавна су вихорови смели 
Сухо лишће са липе разнели.

Ведро небо више се не смеје, 
Из облака снег лагано веје.

Задах зимин на прозоре слеће, 
Ледено се ухватило цвеће.

Ал’ не бој се, моје чедо драго, 
Пролеће ће настанути благо:

Ишчезнуће ледови и снези, 
Озеленет’ долови и брези;

Долетеће у горицу птице,
А у врте лале и ружице.

Све ће доћи и сунце и цвеће, 
Ал’ наш Раде и Љубица неће.

Напомене 

 Ова песма је први пут објављена у Жубори и Вихори, стр. 151

Извори 

 Милорад П. Шапчанин: Целокупна дела, Књига друга, страна 27-28. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин